פרויקט הייל מרי (סרט)

**פרויקט הייל מרי** (באנגלית: **Project Hail Mary***)* הוא סרט מדע בדיוני אפי אמריקאי עתידי המבוסס על הרומן מאת אנדי ויר, בבימויים של פיל לורד וכריסטופר מילר על פי תסריט מאת דרו גודארד. מככבים בו ראיין גוסלינג, סנדרה הולר ומילנה ואינטרוב.

הסרט עלה לאקרנים בארצות הברית ב-20 במרץ 2026, על ידי אולפני אמזון דרך מטרו גולדווין מאייר. בישראל יעלה הסרט ב-19 במרץ 2026.

דוקטור ריילנד גרייס מתעורר על חללית ללא זיכרון על משימתו או זהותו. בהדרגה הוא נזכר ביעדי המשימה, מערכת השמש טאו סטי המרוחקת 12 שנות אור מכדור הארץ, בחיפוש אחר פתרון לאירוע קטסטרופלי שהתרחש על פני כדור הארץ ודחף אותו לשלבים המוקדמים של עידן קרח. בחיפושו אחר תשובות גרייס מוכרח להסתמך על הידע המדעי העצום שלו, כושר ההמצאה והרצון האנושי.
## עלילה
ריילנד גרייס מתעורר מתרדמת על חללית. בתחילה הוא מעורער וסובל מאמנזיה, גרייס מגלה שהוא הניצול היחיד מתוך שלושה אנשי צוות על הסיפון ושהוא נמצא במרחק שנות אור מכדור הארץ במערכת כוכבים מרוחקת.

גרייס נזכר אט-אט שהוא מורה למדעים בחטיבת הביניים וביולוג מולקולרי לשעבר. לאחר שמדענים מבחינים שהשמש מתעמעמת, מה שמתרחש במקביל להיווצרות של קו אינפרא-אדום מהשמש לכוכב נוגה הנקרא "קו פטרובה". העמעום, שנגרם על ידי מיקרואורגניזם המכונה "אסטרופייג'" (Astrophage) המגדיל את אוכלוסייתו באופן אקספוננציאלי על פני השמש, יביא להתקררות גלובלית קטסטרופלית של כדור הארץ בתוך 30 שנה. סוכנת ממשלתית בשם אווה סטרט מגייסת את גרייס ומדענים נוספים כדי לחקור את האסטרופייג'.

גרייס מגלה שהאסטרופייג' הוא תא שאינו חדיר לשום צורה של קרינה אלקטרומגנטית, ושהוא מתרבה בנוגה באמצעות הפחמן הדו-חמצני של כוכב הלכת ואנרגיה מהשמש. חוקרים מוצאים גם שהאסטרופייג' הוא מקור דלק יעיל מאוד, אך נדיף. הוא זיהם כוכבים אחרים במערכת השמש. סטרט חושפת את "פרויקט הייל מרי" (Project Hail Mary), תוכנית לשלוח צוות למשימת התאבדות לטאו סטי (Tau Ceti), הכוכב הסמוך היחיד שאינו מעומעם. לחללית "הייל מרי" יש מספיק אסטרופייג' כדלק רק לנסיעה לכיוון אחד, אך היא תישא גשושיות כדי לשלוח את ממצאי הצוות חזרה לכדור הארץ.

בהווה, ככל שגרייס מתקרב לטאו סטי, הוא רואה חללית חייזרית. החללית, שעוגנת ב"הייל מרי", עשויה מ"קסנונייט" (קסנון מוצק). הטייס של הספינה השנייה הוא חייזר דמוי סלע בעל חמש רגליים מ-40 ארידני, שגרייס מכנה בשם "רוקי" על שם גופו של הארידיאני ועל שם רוקי בלבואה.

גרייס מסיק שהארידיאנים רואים באמצעות איכון הד (אקולוקציה) ויוצר מערכת תרגום מכונה עבור הדיבור המוזיקלי של רוקי. רוקי מסביר שהוא מהנדס וגם הניצול היחיד ממשימה לעצירת האסטרופייג'. אף אחד מהם לא יכול לשרוד באטמוספירה של השני, לכן רוקי נכנס ל"הייל מרי" כשהוא משתמש בכדור קטן ומיוצב בלחץ כחליפת חלל.

בפלאשבק לעבר, גרייס פוגש את המפקד, המהנדס והמדען של "הייל מרי", יחד עם המחליפים שלהם. בזמן הטיפול באסטרופייג', תאונה הורגת את המדען ואת המחליף שלושה ימים לפני השיגור. בהעדר די זמן כדי להכשיר מחליף, סטרט מבקשת שגרייס יתפוס את מקומם של המדענים שמתו. כשגרייס מסרב ללכת, סטרט דואגת שיסממו אותו ויעלו אותו בכוח ל"הייל מרי".

בעקבות קו פטרובה של טאו סטי, גרייס ורוקי מוצאים שכוכב הלכת טאו סטי – שאותו הם מכנים "אדריאן" על שם בת זוגו של רוקי ואדריאן פנינו – מאכלס אורגניזם שטורף את האסטרופייג' ושולט באוכלוסייתו. לאחר שהוא לומד שגרייס אינו יכול לחזור הביתה, רוקי מציע די אסטרופייג' כדי לתדלק מחדש את ה"הייל מרי". בזמן איסוף האורגניזם מהאטמוספירה העליונה של אדריאן, דליפת דלק גורמת לסחרור בלתי נשלט שמותיר את גרייס מחוסר הכרה. רוקי שובר את חליפת החלל שלו ומציל את גרייס, אך בעצמו נפצע קשה. בזמן שרוקי מתאושש בתרדמת חורף, גרייס מוצא דרך לגדל את האורגניזם אוכל האסטרופייג', לו הוא קורא "טאואמבה" (Taumoeba). רוקי מתעורר, והוא וגרייס נפרדים כידידים כדי לחזור למערכות השמש שלהם.

במהלך המסע לכדור הארץ, גרייס מגלה שהטאואמבה פיתחה יכולת לעבור דרך מכלי הקסנונייט שלהם והיא אוכלת את הדלק של ה"הייל מרי". גרייס מתקן את הבעיה בספינה שלו, אך מבין שכל הספינה של רוקי עשויה מקסנונייט, מה שיאפשר לטאואמבה לכלות את כל הדלק שלו. כשהוא ניצב בפני הבחירה אם לחזור לכדור הארץ או להציל את רוקי ואת עולם הבית שלו, גרייס בוחר להציל את חברו ושולח את הטאואמבה ואת המחקר שלו לכדור הארץ באמצעות הגשושיות.

הגשושיות מספקות לסטרט על כדור הארץ את מה שהאנושות צריכה כדי להרוג את האסטרופייג'ים. הארידיאנים יוצרים כיפה על כוכב הלכת שלהם כדי שגרייס יוכל לחיות. רוקי מספר לו שהמדענים סיימו להכין את ה"הייל מרי" לטיסה חזרה לכדור הארץ. בזמן שהוא מהרהר בחדשות, גרייס מתחיל יום נוסף של הוראת מדעים לילדים ארידיאנים.

## צוות השחקנים
* ראיין גוסלינג - ריילנד גרייס, אסטרנואוט ניצול יחיד שנמצא במשימה להציל את האנושות
* סנדרה הולר - אווה סטראט, הממונה על גרייס
* מילנה ואינטרוב - אולסיה איליוחינה, אשת צוות של החללית
* ג'יימס אורטיס - הבובנאי והקול של רוקי, חייזר שגרייס פוגש במסעו
* קן ליונג - יאו לי-ג'יה, איש צוות על החללית
* ליונל בויס - קארל, שומר ראש
* פרייה קאנסארה - הקול של מרי, הרובוט המתפעל את החללית
* ליז קינגסמן - אני שפירו, אשת צוות לגיבוי שת החללית
* מיה סוטריו - דר' בראון
* אוריון לי - דר' לי

## הפקה
במרץ 2020 דווח כי אולפני מטרו גולדווין מאייר נמצאים במשא ומתן לרכישת הזכויות לספר "פרויקט הייל מרי" מאת אנדי ויר שתאריך יציאתו נקבע באביב 2021, כאשר ראיין גוסלינג נועד לככב ולהפיק. הזכויות נרכשו בסופו של דבר תמורת 3 מיליון דולר. במאי 2020 נשכרו פיל לורד וכריסטופר מילר לביים את הסרט, בעקבות בקשתו של גוסלינג שהציג את הסרט למנהלי האולפן בתור "הפרויקט המושלם" עבור צמד הבמאים. לורד ומילר כבר היו מעורבים בעסקה עם סרטי יוניברסל אך בעקבות דיונים בין שני ראשי האולפנים נתנה יוניברסל את ברכתה למהלך. השניים חתמו גם כמפיקים, ובכך הצטרפו לגוסלינג וויר. בנוסף אליהם הצטרפה כמפיקה איימי פסקל, שהפיקה עם לורד ומילר את טרילוגיית סרטי ממד העכביש. אדיטה סוד ורייצ'ל או'קונר מפיקים גם הם.

ביוני 2020 נשכר דרו גודארד לכתוב את התסריט לסרט. גודארד כתב בעבר תסריט עבור "להציל את מארק וואטני", גם הוא על פי ספר מאת אנדי ויר, וזכה על עבודתו במועמדות לפרס אוסקר לתסריט המעובד הטוב ביותר.

אולפני אמזון רכשו ב-2022 את מטרו גולדווין מאייר, ובאפריל 2024 הכריזו כי הסרט יופץ בשנת 2026. במאי 2024 לוהקה סנדרה הולר לסרט, וגרג פרייזר הוכרז כצלם. ביוני הצטרפה מילנה ואינטרוב לצוות השחקנים.

צילומי הסרט העיקריים החלו ב-3 ביוני 2024 בממלכה המאוחדת והסתיימו ב-26 באוקטובר. עלות ההפקה נטו של הסרט עמדה על 190 מיליון דולר.

## קבילה וביקורות
הסרט זכה לביקורות חיוביות מאוד עם ציון של 95% מהמבקרים ו-98% מהקהל באתר Rotten Tomatoes.

## קישורים חיצוניים

## הערות שוליים

קטגוריה:סרטי 2026
קטגוריה:סרטי מדע בדיוני אמריקאיים